Comissions Obreres ha reclamat un pla nacional pel turisme per tal d'evitar que l'hostaleria gironina "torni a ser el que ha estat fins ara". Des del sindicat aposten per un model "més sostenible i de qualitat" i adverteixen de la situació "dramàtica" de molts treballadors fixes discontinus que no han pogut acollir-se a un ERTO i que se'ls ha acabat l'ajuda de tres mesos dispensada pel govern espanyol. La secretària general de CCOO a les comarques de Girona, Belén López, ha demanat que es recol•loqui aquestes persones en altres sectors i ha qualificat de "comentari de carajillo" les declaracions del president de la Federació d'Hostaleria, Antoni Escudero, sobre les baixes intencionades per covid de treballadors d'aquest món. El cop que el coronavirus ha provocat al món de l'hostaleria de les comarques de Girona ha fet que Comissions Obreres reclami mesures "urgents" per aquest sector. Des del sindicat adverteixen que s'està produint una "mort silenciosa" i cal fer-se'n ressò, ja que hi ha moltes famílies que depenen d'un sector que arriba al final de la seva temporada. En aquest sentit, la secretària general de CCOO a les comarques gironines, Belén López, assenyala que molts treballadors del ram a la Costa Brava son fixes discontinus.  Això ha fet que no es poguessin acollir a un ERTO i, per tant, només van disposar de la prestació excepcional de tres mesos que ja s'ha esgotat. "Els que estan en un ERTO són els que estan millor. És una situació d'emergència social que anirà a més de cara a la tardor i l'hivern", assenyala López. A més, des de CCOO lamenten les dificultats que s'estan trobant les famílies per cobrar l'Ingrés Mínim Vital per la falta de treballadors del SEPE que les han de tramitar. López deixa clar, però, que l'IMV "pot ser un pedaç" però que "en cap cas" solucionarà la situació a aquestes persones i demana que es recol·loqui els treballadors en altres àmbits a partir de polítiques actives d'ocupació. Un pla nacional de turisme Però més enllà de les mesures a curt termini, des de CCOO reclamen un pla nacional de turisme per evitar que el model que ha estat vigent a la Costa Brava els darrers anys continuï. "Demanem que hi hagi una reconversió del sector, que no torni a ser el que ha estat", recrimina la secretària general de CCOO a Girona. En aquest sentit, López aposta per un "turisme de qualitat" i que sigui "més sostenible" tant amb el medi ambient com amb les persones. "Volem un model molt més arrelat al territori i això s'ha de liderar des de l'administració", concreta. "Comentari de carajillo" López ha tornat a carregar contra el president de la Federació d'Hostaleria de les Comarques de Girona (FHCG), Antoni Escudero, en relació a les baixes intencionades per covid que, segons ell, agafen alguns treballadors de l'hostaleria gironina. En aquest sentit, la secretària general de CCOO a la demarcació ho qualifica com a "comentari de carajillo". "És una falta de respecte no només als treballadors del sector sinó també als professionals de la sanitat pública d'aquest país. El senyor Escudero hauria de saber que qui dona una baixa és un metge, i la dona a algú que la necessita", destaca.

Summary: CCOO demana un pla nacional de turisme per evitar que l'hostaleria gironina "torni a ser el que ha estat fins ara"


La consellera d'Agricultura destituïda i exiliada a Brussel·les, Meritxell Serret, ha mostrat el seu compromís de tirar endavant la construcció de la República catalana. "No renunciem a tirar endavant la construcció de la República Catalana en cap cas", ha dit Serret aquest dijous en declaracions a TV3. "El 21 de desembre hem de recuperar la democràcia i el marc del qual no hauríem d'haver sortit mai, que és el del respecte dels nostres drets. I a partir de recuperar aquest marc i les institucions de la Generalitat i el Parlament, podrem tornar a enfilar el camí per construir la República catalana", ha reiterat. Així mateix, Serret ha afirmat que si guanya l'independentisme hi haurà un "Govern compartit" com el govern "legítim" de Junts pel Sí.  No obstant, Serret ha assegurat que acataran el resultat de les eleccions "sigui quin sigui" i ha afegit que l'Estat "haurà de demostrar si realment vol respectar la voluntat dels catalans i que les persones elegides puguem desenvolupar-nos com a electes". En aquest sentit, Serret ha dit que "en la mesura que sigui possible" reivindicaran poder tornar a Catalunya i "prendre acta de possessió" perquè volen concórrer a aquestes eleccions, ha subratllat, "amb la ferma voluntat d'exercir com a tals electes" i "lluitar perquè es pugui restablir la normalitat a Catalunya". "El nostre objectiu polític en aquestes eleccions és denunciar la injustícia del 155 i reivindicar tots els membres del govern legítim de Catalunya", ha reiterat. La consellera, tanmateix, no ha amagat que Puigdemont i els consellers que l'acompanyen tenen "molt clar quines conseqüències podria tenir" tornar a Catalunya, arran de la causa oberta per la justícia espanyola.  Serret, juntament amb Puigdemont, Ponsatí, Comín i Puig, declararan aquest divendres davant de la justícia belga i diu que afronten aquesta declaració "amb inquietud, però també amb confiança i amb la seguretat que es farà justícia". "Som molt conscients que no som criminals i no mereixem ser tractats com a criminals", ha dit la consellera destituïda, que ha defensat la decisió d'una part del Govern de marxar a Bèlgica. "Havíem de fer tot el possible per quedar lliures i continuar aportant la veu de la ciutadania catalana i representar les institucions de la Generalitat de Catalunya", ha assenyalat. En relació a l'autocrítica que ha sortit en els darrers dies, Serret ha replicat que "més que fer autocrítica, el que cal és aprendre'n". "L'objectiu de construir la República catalana sempre ens l'havíem plantejat en un marc democràtic i va ser el mateix Estat qui va trencar aquests marcs de relació democràtica", ha argumentat. Veu Marta Rovira "perfectament preparada" per ser presidenta Després de la carta als militants que Oriol Junqueras va fer pública aquest dimecres des de la presó, en què senyalava Marta Rovira com a presidenciable, Serret ha dit que "és una de les dones que més admiro actualment de l'escenari polític català". "És una dona perfectament preparada per assumir aquesta responsabilitat o qualsevol altra que se li posi al davant i per mi seria un orgull enorme i una gran alegria que, si les circumstàncies no donessin altres opcions, ella fos presidenta de la Generalitat".

Summary: Serret: "No renunciem a tirar endavant la construcció de la República Catalana en cap cas"


El president del PP i candidat a les eleccions espanyoles, Pablo Casado, ha assegurat aquest dimecres que el secretari general del PSOE i president espanyol en funcions, Pedro Sánchez, "és en mans de si Torra decideix apretar aquesta setmana o la jornada electoral". Ho ha dit a Barcelona, on ha liderat un acte del PPC al Palau Reial Major de Barcelona amb la cap de llista per Barcelona a les eleccions del 10 de novembre, Cayetana Álvarez de Toledo, i l'exdirigent d'UPyD Rosa Díez. Casado ha vinculat la presidència de Sánchez al suport dels independentistes catalans i a la voluntat del president de la Generalitat, Quim Torra, per la qual cosa li ha reclamat que "trenqui amb el pacte del Tinell, del qual mai ha abjurat", i que veu reflectit en el document que van firmar ambdós presidents a Pedralbes. Si no, ha augurat, és que el líder socialista vol "intentar revalidar la coalició Frankenstein" que el va dur al poder amb la moció de censura a Mariano Rajoy, que va sumar els vots del PSOE, Units Podem, ERC, PNB, PDeCAT, Compromís, EH Bildu i Nueva Canarias. Per al líder popular, l'Estat espanyol es mereix un president "de veritat" que "cregui en la Constitució" i no pacti amb els nacionalistes. És per això que ha exigit que el PSC trenqui els seus acords amb JxCat i ERC com el de la Diputació de Barcelona i el d'ajuntaments com el de Badalona i Castelldefels, que han impedit que el PPC governi. També s'ha referit al fet que Sánchez hagi dit que el govern espanyol pot donar instruccions a la Fiscalia per actuar contra l'expresident de la Generalitat Carles Puigdemont. Sánchez es va comprometre a "portar Puigdemont a Espanya" durant el debat televisiu de dilluns a la nit i aquest mateix dimecres ha reivindicat el control que el seu executiu exerceix sobre la fiscalia. Casado ha confiat que es tracti d'"una relliscada" perquè se suposa que la Fiscalia és independent. "Quan diu que és el govern el que dóna instruccions a la Fiscalia, preguntaria per què la Fiscalia General de l'Estat no està actuant ja contra el president de la Generalitat", ha qüestionat. L'acte d'aquest dimecres s'ha celebrat a pocs metres del Saló del Tinell, on el PSC, ERC i ICV-EUiA van firmar el 2003 l'acord per governar conjuntament la Generalitat, un pacte que ha centrat bona part de les intervencions perquè els partits que el van firmar van comprometre's a no pactar amb el PPC. Casado ha atribuït a aquest pacte l'actual situació política a Catalunya i fets com que la visita del rei Felip VI aquesta setmana "sigui extraordinària". Per tal de revertir aquesta situació, Casado ha proposat combatre l'independentisme i "fer complir la llei". "La moderació no és el camí més curt contra el nacionalisme, sinó el compliment de la llei. El centrisme no es l'equidistància entre la il·legalitat i l'imperi de la llei", ha raonat.

Summary: Casado diu que Sánchez "és en mans de si Torra decideix apretar" i l'acusa de voler "revalidar la coalició Frankenstein"


La cantant i guanyadora de dotze premis Grammy Shakira ha anunciat la seva gira mundial de presentació del disc 'El Dorado', on passarà per Barcelona el 25 de novembre al Palau Sant Jordi. La cantant colombiana també passarà el 17 de novembre per Bilbao, el 19 del mateix per Madrid i quatre dies després a La Corunya. La gira, produïda per Live Nation, comptarà amb molts dels èxits del seu catàleg i arrencarà el 8 de novembre a la ciutat alemanya de Colonia. Inclourà parades a tota Europa i als Estats Units, incloent l'AccorHotels Arena de París i el Madison Square Garden de Nova York. Més endavant s'anunciarà l'etapa llatinoamericana de la gira.

Summary: Shakira actuarà el 25 de novembre al Palau Sant Jordi de Barcelona


La ministra de Política Territorial i Funció Pública, Meritxell Batet, ha acusat els partits de la dreta espanyola i les forces independentistes d'actuar de manera "irresponsable" en la gestió del conflicte territorial entre Catalunya i Espanya, "atiant" el conflicte d'identitats i "repartint banderes" mentre es "rebenta" la societat. Segons la ministra ho fan perquè a través del "soroll" pretenen tapar els problemes de la gent pels que no tenen "res a oferir". Batet n'ha parlat a la presentació de Marta Farrés com a candidata del PSC a l'alcaldia de Sabadell, on ha alertat que l'actual context polític posa en risc la pròpia democràcia i ha fet una crida ha combatre "l'onada de l'odi". En aquest sentit, Batet ha defensat l'aposta del diàleg del govern de Pedro Sánchez, enfront una crisi territorial que considera "enquistada" pels anys de "comunicació irresponsable" del govern del PP i de les "accions irresponsables" del Govern. La ministra lamenta que davant les incerteses hi hagi qui opti per "clavar trinxeres per assegurar el suport dels seus" en lloc de cercar solucions. Meritxell Batet ha tret pit de l'aposta de l'executiu espanyol en aquest sentit i també dels esforços per "recuperar drets" i "dignificar" una democràcia que considera que està en risc. "Acabar amb la vergonyosa exaltació de Franco també ens dignifica", ha etzibat la ministra durant l'acte polític dels socialistes de Sabadell. En aquest sentit, Batet assegura que l'objectiu de la societat no ha de passar només per "conquerir nous drets i llibertat", sinó també per "assegurar" els que ja existeixen perquè "l'onada d'odi que recorre el món" fa que es puguin perdre coses que es creien per sempre. La crisi econòmic, diu, va ensenyar que algunes conquestes socials podien quedar en no res i ara la crisi política, avisa, pot posar en risc la pròpia democràcia. Batet també ha recordat la voluntat del govern espanyol de reformar la llei de les administracions locals, l'LRSAL, per "retornar als ajuntaments les capacitats que el PP va manllevar". És a l'administració local, diu, on comença la cohesió social, la integració i la igualtat d'oportunitats: "Modificarem la llei que va treure competències als ajuntaments perquè els alcaldes puguin tornar a fer política de proximitat". Farrés, la candidata amb qui el PSC vol recuperar l'alcaldia de Sabadell Batet ha fet aquestes declaracions durant la presentació de Marta Farrés com a candidata del PSC a l'alcaldia de Sabadell, un dels històrics feus socialistes que va caure a les darreres municipals després que esclatés el cas Mercuri. Farrés assegura que l'actual govern municipal que va posar fi a l'era Bustos ha resultat ser una "gran decepció". La candidata a convertir-se en la "primera dona alcaldessa de Sabadell" ha llençat durant l'acte les seves primeres promeses electorals: la millora de la Ronda Nord per connectar Castellar del Vallès amb la C-58, potenciar el Parc Taulí o la generació de 500 nous habitatges de lloguer assequible a la ciutat.

Summary: Batet acusa la dreta i els independentistes de "repartir banderes" que "rebenten" la societat perquè "no tenen res a oferir"


Una desena de furgons de la Brigada Mòbil dels Mossos d'Esquadra custodien el Teatre El Canal de Salt (Gironès) on Vox hi té previst fer un acte aquest dissabte a la tarda. En total hi ha una seixantena d'agents que vigilen els exteriors on hi ha convocades diverses manifestacions antifeixistes contràries a l'acte. Els Mossos han restringit l'aparcament al voltant del recinte i s'han distribuït pels carrers adjacents al teatre per evitar possibles enfrontaments entre seguidors de la formació d'ultradreta i els manifestants. A l'acte esta previt ue intervinguin Alícia Rubio i Jorge Buxadé de l'executiva del  partit.

Summary: Un fort desplegament de Mossos custodia el Teatre El Canal de Salt on s'hi celebra un acte de Vox


La delegació del govern espanyol al País Valencià ha informat que s'ha declarat la preemergència per neu en la xarxa de carreteres de l'Estat a la demarcació de València amb la restricció de la circulació per a vehicles pesants a l'autovia A3, entre els punts quilomètrics 242 i 297, i en la N3. Per a la jornada d'aquest dimarts, el Centre de Coordinació d'Emergències de la Generalitat Valenciana ha establert situació de preemergència per nevades nivell taronja a l'interior de la demarcació de Castelló i a l'interior de la de València.  Les previsions de l'Agència estatal de meteorologia indiquen nevades  a cotes de 800 metres a la demarcació d'Alacant, en progressiu descens cap al nord fins arribar a 200 metres al litoral de Castelló. Segons la informació publicada pel Centre de Coordinació d'Emergències de la Generalitat Valenciana, està nevant amb intensitat a municipis de la comarca de la Plana d'Utiel-Requena, a l'interior de la demarcació de València així com a l'aeroport de Castelló, ubicat a Vilanova d'Alcola (Plana Alta) a 330 metres sobre el nivell del mar.

Summary: Restringida la circulació a vehicles pesants a l'autovia A3 i la N3, a la demarcació de València, a causa de la neu


Maria Guasch (Begues, 1983) deixa enrere en la seva tercera novel·la l'univers de les relacions infantils d''Olor de clor sota la roba' (RBA-La Magrana) i s'endinsa de ple en l'edat adulta. 'La filla de Llauna Park' (L'Altra Editorial), que s'ha presentat aquest dijous al matí en el marc de La Setmana del Llibre en Català, té la Clara com a protagonista, una dona de 32 anys "misteriosa" i "plena d'ombres", com l'ha definida la mateixa autora, que se sent atrapada. L'obra parteix d'una experiència personal de Guasch que li ha servit d'inspiració per teixir un relat sobre les relacions humanes basades en petites "violències" quotidianes. Maria Guasch va publicar el 2013 la seva primera novel·la, 'La neu fosa' (El Toll) i, des de llavors, s'ha consolidat com una de les noves veus del panorama literari català. L'escriptora parteix ara d'una experiència laboral de fa tres anys, en què donava classes de llengua en una presó com a premissa per iniciar 'La filla de Llacuna Park'.  "Em vaig adonar que una vegada creuava els controls per entrar a la presó sentia molta pau, mentre que al sortir la inquietud era molt forta", ha recordat en la roda de premsa. A partir de la sensació de sentir-se atrapada en el seu mon va decidir escriure. La novel·la s'endinsa en la vida de la Clara, que viu amb el seu germà, la seva cunyada i el seu nebot al Guinardó i que treballa de professora a la presó. La feina li semblaria un refugi contra el món si no fos perquè una interna se la mira com si es coneguessin, una mirada que s’infiltra en el dia a dia de la Clara.  Seguint el rastre del seu passat, la Clara agafa una nit el tren de rodalies que la retorna a Canyars, la ciutat de la seva adolescència, on es retrobarà amb el Gabriel, amb qui mantindrà una relació "disfuncional", la Sònia –a qui es confronta però per qui sent "desig"- o el Jesús. "Relacions basades en petits mesquineses puerils dels personatges que emergeixen i que fan que els anem descobrint", ha explicat. Homes "enigmàtics" i dones amb esperit de "confrontació" Al llarg del procés creatiu de la novel·la, l'escriptora reconeix que s'ha adonat que la protagonista-narradora li ha "fet trampes", deixant-se arrossegar pels seus desitjos però sense voler afrontar-ne les conseqüències.  Alhora, i preguntada per les característiques pròpies dels seus personatges, ha constatat que els homes acostumen a ser "enigmàtics i dèbils", com 'homes fatals', mentre que les dones destaquen pel seu ego i per un esperit de "confrontació" i de "rivalitat". "Es podria dir que adopten rols intercanviats tradicionalment", ha precisat.

Summary: Maria Guasch s'endinsa en les relacions humanes en la nova novel·la 'La filla de Llacuna Park'


Desenes d’agents de la policia espanyola s’han instal·lat aquest dimecres a Salou (Tarragonès) en el marc del dispositiu per la reunió del Consell de Ministres que es farà divendres a Barcelona. Els efectius s’allotgen en almenys un hotel del Cap Salou, on s’ha habilitat un aparcament amb més de mig centenar de furgonetes. El grup està format per agents de diversos punts de l’Estat com Galícia, Madrid i Andalusia, i forma part del contingent de 600 policies que completarà el dispositiu del 21-D. Segons ha pogut saber l’ACN, la majoria d’aquests agents va participar en l’operatiu Copèrnic i, durant els dies previs i posteriors a l’1-O, es van allotjar als vaixells noliejats pel Ministeri de l’Interior.

Summary: Desenes d’agents de la policia espanyola s’instal·len a Salou pel dispositiu del 21-D


Els treballadors estan cridats a fer aturades de 24 hores els dies 22 i 24 de febrer ACN Barcelona.-Els sindicats UGT, CCOO i CGT dl Metro de Barcelona han informat que mantenen les dues jornades de vaga de 24 hores per als dies 22 i 24 de febrer, coincidint amb la celebració del Mobile World Congress a la capital catalana. La direcció i el comitè d’empresa del Metro han mantingut aquest dilluns una reunió per desbloquejar la negociació del conveni col·lectiu, que ha acabat sense acord. Es manté també una aturada de les 10.00 a les 15.00 hores pel dia 2 de febrer. Els sindicats denuncien la posició “immobilista” de la direcció, mentre que l’empresa ha qualificat “d’oportunista” la convocatòria de vaga i recorda que el conveni va vèncer el passat 1 de gener.

Summary: Els sindicats del Metro de Barcelona mantenen la vaga amb motiu del MWC


Els agents detenen tres persones, una de les quals tenia maquinària i material necessari per fabricar fins prop de mig milió d’euros ACN Granollers.-Els Mossos d’Esquadra han desarticulat un laboratori de falsificació de moneda a Granollers i ha detingut tres persones, una de les quals és el presumpte falsificador –a qui se li va intervenir maquinària i material al seu domicili per fabricar fins a 450.000 euros-, mentre que els altres dos eren els encarregats d’introduir bitllets de 20 i 50 euros falsos fent compres de poc valor en petits comerços. La investigació es va iniciar a finals del febrer del 2017 quan els Mossos van observar un augment de denúncies per la detecció dels bitllets falsos de 20 i 50 euros en comerços de diferents localitats gironines. Els detinguts, tres homes de 59, 58 i 44 anys i nacionalitat espanyola com a presumptes d’un delicte de falsificació de moneda. Els Mossos van comprovar que gran part dels bitllets detectats presentaven característiques de falsificació molt similars que ja havien detectat en el decurs d’una investigació el 2016 i en la qual van arrestar el falsificador. El 30 de març, els agents van arrestar un dels homes mentre feia compres amb bitllets falsos, els quals acabava de recollir del domicili del principal sospitós, en diferents comerços i punts de venda de l’ONCE.  El dia 31 de març es va dur a terme un operatiu policial que va permetre detenir l’autor material de les falsificacions a Granollers i un altre distribuïdor a Girona. A més, es van realitzar les entrades i escorcolls als domicilis dels detinguts, a Granollers i Girona. L’operació policial ha permès desarticular el centre de producció de bitllets falsos que el falsificador havia establert al seu domicili, on en el moment de la intervenció policial disposava d’una capacitat de producció de fins a 450.000 euros. Els agents van comissar entre altres estris, una impressora d’injecció, dos escàners, diversos cartutxos de tinta, una talladora de paper, un ordinador, diversos hologrames per bitllets de 50 euros i material per imitar-los, i una gran quantitat de paper. El falsificador, que disposava de gran experiència i coneixements informàtics, ja havia estat detingut els anys 1997, 2000 i 2016 per falsificació de moneda. Aquest fet va propiciar que prengués moltes mesures de seguretat a l’hora de falsificar i contactar amb els seus compradors. Per aquest motiu, realitzava els bitllets de forma artesanal al seu domicili en petites quantitats i únicament sota comanda.

Summary: Els Mossos d’Esquadra desarticulen un laboratori de falsificació de moneda a Granollers


L'expresident Carles Puigdemont ha assegurat durant el seu discurs a Ginebra que l'inici del judici contra els líders independentistes serà "un moment d'extrema tensió". En el marc d'unes conferències sobre seguretat a la Unió Europea en el Fòrum Crans Montana, Puigdemont ha indicat que amb el judici es veurà si "al final" hi ha "sentència condemnatòria" contra els líders empresonats i ha reclamat a l'auditori que hi pari atenció. Puigdemont ha recordat que els independentistes catalans estan "disposats a parlar" amb l'Estat espanyol però "més enllà d'anuncis, no hi ha res sobre la taula".  Coincidint amb el dia en què el Tribunal Suprem ha tancat la instrucció del procés i ha obert judici oral a 18 dels processats, Puigdemont ha insistit que "el més intel·ligent en els conflictes és saber-los prevenir".

Summary: Puigdemont diu que l'inici del judici serà "un moment d'extrema tensió"


La Fundació Tàpies, el CCCB i el Maldà han decidit aquest dimarts adherir-se a la vaga general d'aquest dimecres i tancaran les seves portes al públic. La Fundació ha justificat la decisió com a mostra de rebuig als empresonaments de càrrecs electes i líders de moviments socials, que entenen que és un "atac" a les institucions catalanes, a la democràcia, a les llibertats i a l’estat de dret . En aquest sentit, exigeixen l’alliberament dels "presos polítics catalans" i el respecte a la "voluntat democràtica del poble de Catalunya". El Maldà suspèn la funció de 'Dones Sàvies' i ha anul·lat totes les activitats. El MNAC també ha suspès els actes previstos, però obrirà les seves portes al públic en funció de si els treballadors secunden la mobilització o no, en la mateixa línia que el MACBA, el TNC, el Liceu, el Teatre Lliure, el Museu Picasso, la Fundació Miró, el Palau de la Música, els teatres del grup Focus o L'Auditori, que també manté el concert previst.

Summary: La Fundació Tàpies, el CCCB i el Maldà s'adhereixen a la vaga i restaran tancats al públic


Els ministres d'Interior de la Unió Europea es reuneixen d'urgència a Brussel·les aquest dimecres a la tarda per concretar el suport a Grècia per controlar la frontera. El govern grec va demanar als socis europeus més guàrdies fronterers i material de protecció civil per gestionar la nova arribada de refugiats i immigrats des de Turquia. Fonts diplomàtiques europees reconeixen la lentitud del mecanisme comunitari per facilitar aquesta ajuda fronterera a través de Frontex i defensen que la trobada d'aquest dimecres pretén "accelerar" la intervenció. No tenen previst discutir la suspensió de les peticions d'asil per part de Grècia. "Volem enviar un missatge de solidaritat i unitat", asseguren les mateixes fonts que admeten la "preocupació" entre les capitals per la capacitat de "protegir" les fronteres de la UE. Així, la trobada de ministres de l'Interior se centrarà en el control de fronteres i deixarà en segon pla la protecció internacional dels refugiats i immigrants. Fonts pròximes a la reunió asseguren que els ministres no parlaran sobre la polèmica decisió del govern grec de deixar d'admetre sol·licituds d'asil durant un mes arran de l'augment d'arribades. Tot i això, avancen que hi haurà un "missatge clar" que totes les mesures que es prenguin han d'estar d'acord amb la llei internacional i europea. L'Agència de les Nacions Unides per als Refugiats va alertar a Grècia a principis de setmana que no hi ha "cap base legal" per deixar d'acceptar sol·licituds d'asil. En canvi, les institucions europees encara no s'han pronunciat sobre aquesta decisió i afirmen que l'estan estudiant. Tampoc està previst que en aquesta reunió es discuteixi una possible reubicació de demandants d'asil perquè ara mateix estan centrats en "reduir la pressió" a la frontera grega. De totes maneres, el govern de Kyriakos Mitsotakis no ha demanat aquesta opció. Mesures sobre la taula Els ministres discutiran com proporcionen els 100 efectius que demana Frontex per fer front a la petició d'ajuda de Grècia, així com el material mèdic i de suport que reclamen. La idea és que Frontex pugui engegar dues operacions d'intervenció per mar i per terra entre Grècia i Turquia. La Comissió Europea ha proposat a les capitals que s'acceleri el retorn de persones "sense el dret a quedar-se" a Grècia als seus països d'origen. Per fer això, plantegen fer un nou programa de retorns coordinat per Frontex. Per la seva banda, l'executiu europeu va anunciar ahir que destinarà immediatament 350 milions d'euros per ajudar a la "gestió migratòria i de fronteres" a Grècia, especialment per "incrementar la capacitat de recepció, els retorns voluntaris i la infraestructura necessària per fer controls de seguretat i salut".

Summary: Els ministres d'Interior de la UE es reuneixen d'urgència per concretar el suport a Grècia per controlar la frontera


Les sales de cinema tancaran aquest mes d'agost, caracteritzat per una inèdita absència de llançaments per la crisi del coronavirus, amb l'esperada estrena mundial de 'Tenet', el nou film d'acció i ciència ficció de l'aclamat director Christopher Nolan i protagonitzada per John David Washington. També s'estrena 'Los nuevos mutantes' amb la interpretació de l'actriu de 'Joc de Trons' Maisie Williams, de 'Peaky Blinders', Anya Taylor-Joy i d'Stranger Things', Charlie Heaton. A més, a la cartellera s'hi incorporen dues pel·lícules que s'estrenen en diverses sales en versió doblada al català, o versió original subtitulada al català (VOSC): són les cintes 'Judy & Punch', amb Mia Wasikowska, i el drama 'Eternament enamorats'. John David Washington és el nou protagonista de 'Tenet', la pel·lícula original d'acció i ciència ficció de Christopher Nolan, director de films com 'Origen', la trilogia de Batman i 'Dunkerke'. Amb una paraula, Tenet, com a arma i lluitant per la supervivència del planeta, el protagonista viatjarà a un món crepuscular d'espionatge internacional en una missió que supera els límits del temps real. A 'Tenet' també hi actuen  Robert Pattinson, Elizabeth Debicki, Dimple Kapadia, Aaron Taylor-Johnson i Clémence Poésy, juntament a Michael Caine i Kenneth Branagh. Expandint l'univers dels 'X-Men', el thriller de terror 'Los nuevos mutantes', de Josh Boone, s'estrena aquest dimecres després de molts canvis en el seu calendari. Al film, cinc joves mutants que acaben de descobrir les seves habilitats són tancats en unes instal·lacions secretes contra la seva voluntat i lluiten per fugir del seu passat i salvar-se a si mateixos. Al repartiment, a banda de Williams, Taylor-Joy i Heaton, hi ha Rosario Dawson, Henry Zaga, Blu Hunt, Happy Anderson, Alice Braga, Mickey Gilmore, Thomas Kee, Jeffrey Corazzini i Colbi Gannett. És una producció de Twentieth Century Studios en associació amb Marvel Entertainment. '¡Va por nosotras!' La comèdia francesa ¡Va por nosotras!, dirigida per Mohamed Hamidi i amb producció dels responsables d''Intocable', trasllada l'espectador a la localitat de Clourrières, on l'equip de futbol corre el risc de perdre el seu finançament després de quedar desqualificat per insultar l'àrbitre durant un partit. Per tal de salvar el club, l'entrenador crea un equip integrat només per dones, que serà un revulsiu per a la petita comunitat. Donen vida a aquesta història Kad Merad, Alban Ivanov, Céline Sallette, Sabrina Ouazani, Guillaume Gouix, Laure Calamy, Myra Tyliann, Manika Auxire, Alexandra Roth i Marion Mezadorian. 'Solo las bestias' Dominik Moll porta a la gran pantalla 'Solo las bestias', una inquietant història que narra la desaparició d'una dona durant una tempesta de neu. A la pel·lícula, cinc desconeguts d'un poble remot de les muntanyes es veuen immersos en un misteri que transcendeix els continents i que cap d'ells esperava. Al repartiment, Denis Ménochet, Laure Calamy, Damien Bonnard i Nadia Tereszkiewicz. 'Abou Leila' Aquest és el primer llargmetratge d'Amin Sidi-Boumédiène, amb el qual es va presentar a la Setmana de la Crítica de Cannes 2019 i va rebre una gran acollida. Després, va aconseguir el premi a Millor Pel·lícula de la secció Las Nuevas Olas al Festival de Sevilla. El film viatja al desert d'Algèria per submergir l'espectador en l'horror de la guerra i els seus efectes psicològics. 'Judy & Punch' 'Judy & Punch', de Mirrah Foulkes, s'estrenarà aquest divendres en català i en VOSC. La cinta viatja a la ciutat de Seaside, on els titellaires Judy i Punch fan l'impossible per tornar a tenir èxit amb el seu espectacle. Però l'ambició d'en Punch i la seva addicció a l'alcohol tindran com a resultat una tragèdia inevitable. Té com a intèrprets a Mia Wasikowska, Damon Herriman, Tom Budge, Benedict Hardie, Terry Norris, Eddie Baroo, Lucy Velik, Amy Christian, Don Bridges, Gillian Jones i Virginia Guy. 'Eternament enamorats' També doblat i en VOSC, el drama 'Eternament enamorats' aprofundeix en la vida de Joan i Tom, un matrimoni que s'enfronta a un gran impacte emocional quan ella rep un diagnòstic de càncer de mama. Preestrenada al Festival de Toronto, és una pel·lícula dirigida por Lisa Barros D'Sa i Glenn Leyburn, i els intèrprets són Liam Neeson, Lesley Manville, David Wilmot, Amit Shah, Lalor Roddy, Maggie Cronin, Desmond Edwards, Melanie Clark Pullen, Stella McCusker i Geraldine McAlinden.

Summary: L'esperat film de ciència ficció 'Tenet' de Christopher Nolan tanca un agost amb poques estrenes per la covid-19


El col·lectiu de Lesbianes, Gais, Transexuals i Bisexuals (LGTBI) ha tornat a sortir aquest dissabte a la tarda pels principals carrers de Barcelona amb motiu del Dia Internacional de l'Orgull LGTBI. La marxa, que ha començat a la plaça Universitat i ha acabat a la plaça Sant Jaume de Barcelona –on s'ha llegit un manifest-, ha aplegat un miler de persones, segons la Guàrdia Urbana de Barcelona. El col·lectiu ha denunciat que continua patint discriminacions en diferents àmbits, com el laboral. La manifestació, que enguany s'ha fet dota el lema "Les plurisexualitats trenquen binarismes", ha reivindicat la identitat de les persones que se senten atretes per més d'un gènere.  En aquesta ocasió hi han participat partits polítics, col·lectius i organitzacions com l'Assemblea Nacional Catalana. Entre altres personalitats, s'hi ha pogut veure l'alcaldessa de Barcelona, Ada Colau, que subjectava una pancarta on es podia llegir: "Som els vostres pares. Som les vostres mares. Estem al vostre costat".

Summary: La manifestació de l'orgull LGTBI reivindica la plurisexualitat


La pandèmia de la covid-19 ha fet créixer les consultes al psicòleg durant el confinament. Amb el pas dels dies i setmanes, la incertesa inicial ha donat pas a un període d'adaptació i, des que s'han relaxat les restriccions, a un cert alleujament. Segons explica a l'ACN Paco Díaz, vocal de la junta rectora de Delegació Territorial de Tarragona del Col·legi Oficial de Psicologia de Catalunya (COPC), estan detectant més agressions masclistes, més consultes de parelles en crisi i més persones amb quadres d'estrès –com ara professionals sanitaris i d'emergències. Després de l'experiència de zones com Tarragona, que porten una setmana en la fase 1, Díaz recomana "equilibrar expectatives" durant aquesta fase i no sortir "com si no passés res". Segons explica Díaz, l'impacte més significatiu del confinament en la població ha vingut donat per l'augment de les situacions d'estrès. En aquest sentit, explica que han atès demandes de dol, i dels treballadors sanitaris o de serveis d'emergències amb molta angoixa o ansietat. El més habitual, assenyala Díaz, han estat els problemes a l'hora de gestionar aquest estrès i habituar-se a la nova realitat. També, de persones que ja presentaven problemes psicoemocionals previs que s'han agreujat pel fet de no poder sortir o relacionar-se físicament.  Segons el psicòleg, els professionals estan notant un augment de les agressions masclistes relacionades amb l'estrès. "Si a una persona li costa controlar l'estrès i l'agressivitat, imagina què pot passar en situacions com aquestes en què l'estrès va en augment", avisa Díaz. A més, coincidint amb la reobertura en la fase 1, els psicòlegs estan rebent moltes consultes de parelles en crisi. "Potser amb problemes que ja eren latents, però que la situació actual ha fet explotar", puntualitza.  Els psicòlegs també es troben amb pacients que eviten afrontar la realitat i que diuen que el confinament els ha anat bé. Això, per exemple, podria despertar trastorns agorafòbics. "Hem de tenir precaució i que no sigui una conducta d'evitació, perquè haurem de tornar a sortir", apunta. En el cas de les persones que pateixen agorafòbia, a més, adverteix que durant aquest temps han pogut esquivar la seva fòbia però no l'han resolt. Això, diu, "pot ser un problema un cop hagin de tornar a sortir al carrer o a la feina".  Malgrat tot, Díaz és partidari de fugir de pronòstics catastrofistes i de centrar el focus en col·lectius vulnerables com ara els sanitaris que "segur patiran problemes psicoemocionals", les persones que han perdut familiars o amics propers, els que han hagut de viure el confinament en soledat -com és el cas de molta gent gran- i les persones que ja tenien problemes greus de salut mental. "També altres grups de població que han perdut altres coses que no és la vida, com és la ruptura de parella, la qualitat del seu lloc de treball o la pròpia feina", puntualitza.  No caure en la "trampa" del desconfinament Després del xoc inicial del confinament, els psicòlegs destaquen que la ciutadania ha viscut "una fase molt potent d'adaptació que cal valorar". En les darreres setmanes, apunta Díaz, l'actitud ha tendit més cap a la rebel·lia del "ja n'hi ha prou!" i, sobretot des que s'han relaxat les mesures, cap a una fase d'alleujament. Paco Díaz avisa, però, que cal anar amb compte per no caure "en la trampa" de pensar que ja està tot superat  i crida a "equilibrar expectatives" per no acabar frustrats davant la constatació que la pandèmia té efectes negatius, segueix vigent i pot rebrotar. "Aprofitem el que podem fer i intentem gaudir-ne, però no fem com si no passés res perquè sí que estant passant coses", recomana.  Sobre els infants i adolescents, el representant de la delegació tarragonina del COPC constata que probablement siguin el grup de població que s'està adaptant millor a la nova realitat, però vaticina que en els propers mesos poden patir problemes de relació i de conducta. "Els pares i mares hem de treballar-ho molt i aprendre a ocupar-nos millor de les situacions, tenir més paciència, saber comunicar i entendre que allò que nosaltres vivim no és el mateix que estan vivint ells", planteja Díaz.   Nous protocols a la consulta  Durant el confinament, els psicòlegs han explotat el recurs de les teràpies telemàtiques mitjançant eines "que poguessin garantir la confidencialitat i la privacitat". En el cas de Tarragona, explica Díaz, durant la darrera setmana han començat a tornar a les consultes amb nous protocols. S'han suprimit les sales d'espera, s'han espaiat les sessions per poder desinfectar espais i mobiliari, i s'han introduït elements com mampares, mascaretes i gel hidroalcohòlic a les consultes.  Aquests dies el consell que dona Díaz és "anar a poc a poc" i convertir les preocupacions en petits problemes. "Les preocupacions no es poden resoldre i només generen més preocupacions. Ocupem-nos del que puguem ocupar-nos ara", tanca.

Summary: Els psicòlegs detecten més violència masclista, crisis de parella i quadres d'estrès pel confinament


El diputat de Cs al Parlament Jorge Soler ha denunciat que el president de la Generalitat, Quim Torra, "segueix amb l'enfrontament" després del seu paper en la inauguració dels Jocs Mediterranis a Tarragona. Torra va participar a la concentració contra la presència del rei Felip VI i va lliurar en mà al monarca els informes del Síndic de Greuges i un llibre de fotografies de l'1-O. "Torra segueix amb l'enfrontament i això només causa més fractura social entre catalans i amb la resta d'espanyols", ha afirmat Soler en una atenció als mitjans des d'una carpa informativa del partit al districte de Ciutat Vella. "En lloc de celebrar l'èxit esportiu de Tarragona, l'estil processista vol tornar al conflicte i l'enfrontament", ha insistit el portaveu adjunt al Parlament de la formació taronja, que també ha considerat una "irresponsabilitat" que el Govern segueixi "amenaçant amb més 1-O a Catalunya". "Continuen intimidant amb saltar-se les lleis mentre pretenen donar lliçons de democràcia i diàleg", ha conclòs Soler.

Summary: Cs denuncia que Torra "segueix amb l'enfrontament" després del seu paper en la inauguració dels Jocs Mediterranis


L’Ajuntament de Mataró ha aconseguit el compromís de la Generalitat per posar en marxa dos instituts-escola als barris de Rocafonda i Cerdanyola el curs 2018-2019. És el principal acord a què el govern ha arribat amb el Departament d’Ensenyament durant la reunió mantinguda aquesta dijous. El regidor d’Educació, Miquel Àngel Vadell, ha aplaudit el compromís, tot i que ha lamentat que no respon del tot les expectatives que tenia el govern, que reclamava que les escoles Àngela Bransuela i Tomàs Viñas ja funcionessin com a instituts-escola el curs vinent. A la mateixa reunió, la Generalitat ha confirmat que al setembre es destinaran les aules buides de l’escola Torre Llauder a encabir alumnes d’ESO d’altres instituts de la ciutat que han arribat al màxim d’espai ocupat, fet que el govern mataroní ha lamentat. El regidor atribueix la mesura a una “manca de planificació”. (En aquesta actualització s'ha incorporat un aclariment del Departament d'Ensenyament en relació a l'escola Angeleta Ferrer) Després de la reunió que l’alcalde de Mataró, David Bote, i el regidor d’Educació, Miquel Àngel Vadell, van mantenir ahir dijous amb el Director General de Centres Públics, Lluís Baulenas, i la directora dels Serveis Territorials d’Ensenyament del Maresme – Vallès Oriental, el govern ha explicat que se sent parcialment satisfet. En declaracions als mitjans aquest divendres, Vadell, ha dit que ha encaixat com una “bona decisió” l’anunci dels instituts-escola dels barris de Rocafonda i Cerdanyola, i ha recordat que fins ara el govern havia rebut “molts ‘no’” per part de la Generalitat.  Amb tot, el regidor ha criticat que l’ampliació de l’Àngela Bransuela i del Tomàs Viñas amb alumnes d’ESO no es faci efectiva a partir del setembre, com es reclama des del Mapa Escolar 2017-2022 que el govern ha presentat aquesta setmana. Segons ha relatat Miquel Àngel Vadell, la Generalitat al•lega que no té temps suficient de marge per crear els instituts-escola. Un argument que el regidor ha rebatut recordant que l’any passat Mataró ja va reclamar incorporar l’ESO a aquestes escoles.  En aquest sentit, el govern ha subratllat de nou aquesta setmana la importància de disposar de dos centres públics amb alumnes de primària i secundària. Segons les previsions demogràfiques de l’Ajuntament, d’aquí cinc anys a la ciutat caldran sis noves línies d’ESO i en sobraran deu d’infantil i primària. Un exemple d’aquesta reducció de places a primària es constata a dia d’avui als barris de Rocafonda i Cerdanyola, on ara per ara només es cobreix entre el 75% i el 80% de l’oferta de P3. Per aquest motiu, ha destacat el govern, es vol aprofitar l’espai lliure  per oferir noves línies d’ESO de cara al futur. Ara el compromís de la Generalitat per posar en marxa els nous instituts-escola pel curs 2018-2019 s’haurà de traduir en un conveni que es redactarà els propers mesos, on es definirà el calendari de treball, i que serà compartit amb les AMPES i el Consell Escolar Municipal. En aquest document el Departament d’Ensenyament també hi plasmarà el compromís de no tancar cap línia de P3 durant el proper curs, si bé tampoc preveu augmentar-les. D’altra banda, el regidor també ha explicat que el govern mataroní no comparteix l’anunci d’Ensenyament d’estendre alumnes d’ESO a les instal•lacions que quedaran lliures a l’escola Torre Llauder un cop marxin els alumnes de l’Angeleta Ferrer cap a la nova escola. “Això demostra una manca de planificació, i no hi estem d’acord”, ha etzibat Miquel Àngel Vadell.  Finalment, Vadell ha anunciat que Ensenyament preveu posar en marxa les noves instal•lacions de l’escola Angeleta Ferrer amb una sola línia, fet amb el qual discrepa el govern local, ja que confiava que l’escola tindria dues línies. Fonts del Departament d’Ensenyament han senyalat que aquesta decisió s’ha pres per “no fomentar la segregació en certes escoles de la ciutat”, i han assegurat que no es descarta la creació d’una segona línia si les característiques demogràfiques ho fan necessari.

Summary: ACTUALIZACIÓ:Mataró tindrà dos nous instituts-escola als barris de Rocafonda i Cerdanyola el curs 2018-2019


La vicealcaldessa de Madrid, Begoña Villacís, ha demanat al candidat a la presidència espanyola, Pedro Sánchez, que deixi la "reunionitis", en referència a la ronda de contactes anunciada pel socialista per preparar un nou intent d'investidura. "Reunir-se per reunir-se no serveix de res", ha retret Villacís en una atenció als mitjans, per afegir després que només és útil si es tenen uns objectius marcats o hi ha "ànim de negociar". En aquest sentit, ha recriminat que aquestes trobades segur que "donen una foto", però que en cap cas no aporten un govern a Espanya, que considera que és el que volen els espanyols. D'altra banda, Villacís ha assegurat que Sánchez no s'ha posat en contacte amb Ciutadans per la ronda de reunions. Durant l'atenció als mitjans Villacís ha insistit de la poca utilitat que creu que tindran aquestes reunions i ha afegit que "després d'haver-les provat" ja van veure que "no donaven resultats. Ha afegit, també, que Sánchez és "l'únic responsable" que no hi hagi govern a Espanya i li ha demanat "més seriositat". "S'ha d'adonar del moment en què es troba Espanya", ha conclòs. D'altra banda, Villacís també ha acusat Sánchez i Pablo Iglesias de "bloquejar Espanya" i ha assegurat que mentre les dues formacions "bloquegen" Ciutadans "treballa per un govern estable i liberal" a la Comunitat de Madrid.

Summary: Villacís demana a Sánchez que deixi la "reunionitis" perquè "no serveix per a res"


La subdelegada del Govern espanyol a Lleida, Inma Manso, ha defensat la inversió de l'Estat a les carreteres de Lleida davant les crítiques del president de la Diputació, Joan Reñé,  que dimarts va lamentar que la demarcació tingui encara carreteres ''tercermundistes'', sobretot les que depenen de Madrid. Manso remarca que durant aquesta legislatura i en un moment de crisi s'han pagat els deutes pendents com ara el de l'A22 (Lleida-Osca) i s'han iniciat noves actuacions com la variant de Gerri de la Sal a la N-260 al Pallars Sobirà i les rotondes de Montferrer i Castellciutat a la N-260 a l'Alt Urgell. També ha destacat una "gran inversió" en manteniment. Per tot plegat, creu que les crítiques de Reñé són infundades. Manso ha fet aquestes declaracions durant el tradicional esmorzar de Nadal que la Subdelegació del Govern espanyol ofereix als mitjans de comunicació de Lleida. La subdelegada també ha aprofitat per explicar el dispositiu electoral pel 20D i ha destacat especialment una novetat tecnològica. Aquest any la transmissió de dades com la participació o l'escrutini es farà amb uns dispositius mòbils que milloraran en eficàcia i rapidesa les tauletes que s'havien fet servir fins ara. Aquests dispositius s'utilitzaran en tots els municipis lleidatans llevat dels que tenen un cens electoral inferior a 500 electors que els transmetran via telefònica.

Summary: Manso defensa la inversió de l'Estat a les carreteres de Lleida davant les crítiques del president de la Diputació


Fins al lloc s'hi han desplaçat cinc ambulàncies del SEM que han evacuat als afectats a l'Hospital Trueta i a l'Hospital de Santa Caterina ACN Caldes de Malavella.-Deu persones han resultat ferides, dues d'elles de gravetat, en un accident on s'hi han vist implicats cinc vehicles a l'A-2 a Caldes de Malavella (Selva). Segons el Servei Català de Trànsit (SCT), l'accident ha passat a les 6.49 hores d'aquest divendres al matí al punt quilomètric 704,8 en sentit França per causes que es desconeixen. A causa de l'impacte han resultat ferides deu persones. Dues d'elles, un home i una dona, han estat atesos 'in situ' per ferides lleus pels serveis d'emergències. Els ferits de més gravetat són dos homes, de 43 i 38 anys, que han estat evacuats a l'Hospital Trueta. La resta d'afectats han resultat ferits de poca gravetat. Tres d'ells, dos homes de 34 i 46 anys i una dona de 20, han estat traslladats a l'Hospital de Santa Caterina. I els altres tres ferits menys greus són dos homes de 33 i 36 anys i una dona de 39 que han estat portats en ambulància al Trueta. Fins al lloc s'hi han desplaçat cinc ambulàncies del SEM, efectius dels Mossos d'Esquadra i quatre dotacions dels Bombers de la Generalitat, que han hagut d'excarcerar dos ocupants d'un vehicle que ha bolcat. A causa del sinistre, l'A-2 en sentit França ha estat tallada entre les 7.35 hores i les 9.03 hores.

Summary: Deu ferits, dos d'ells de gravetat, en un accident entre cinc vehicles a l'A-2 a Caldes de Malavella


El conseller de Territori i Sostenibilitat, Damià Calvet, ha anunciat aquest dijous que portaran a la fiscalia d'assumptes ambientals unes obres que el Ministeri està fent a la desembocadura de la Tordera, en el marc de les actuacions de reparació després del temporal Glòria. Calvet ha explicat que s'han destruït almenys dos nius per utilitzar maquinària pesada en lloc de fer una neteja manual, i ha recriminat que retiressin les tanques que hi havia per protegir la zona, que és un espai de la Xarxa Natura 2000. "No s'hauria d'haver fet mai aquesta neteja amb maquinària pesada, s'ha de fer neteja manual. Això és sabut, no pot haver cap excusa, és una actuació molt barroera", s'ha queixat. Els Agents Rurals han pres nota del que ha passat, ha dit Calvet, i s'obrirà un expedient davant de la fiscalia d'assumptes ambientals. El conseller ha recordat que la Xarxa Natura 2000 està molt preservada per la UE. D'altra banda, sobre l'Agència de la Natura que va aprovar dimecres el Parlament, Calvet ha reconegut que hi ha hagut "desinformació", que la gent "pel que sigui no sabia que aquest debat estava en marxa des de feia tres anys al Parlament". En les últimes setmanes hi ha hagut un esforç de comunicació amb els diferents actors, i ha assegurat que alguns han reconegut que si haguessin sabut realment què era l'agència no s'hi haurien oposat inicialment. També ha aprofitat per reivindicar el suport que ha tingut l'agència al Parlament, amb una majoria "molt qualificada" de partits que tenen pràcticament el 100% de les alcaldies. El conseller ha insistit que l'agència no treu cap competència als ajuntaments ni al Departament d'Agricultura, i es dedicarà a fer d'autoritat ambiental, com abans ho feia una direcció general "sense cap participació". Ara tots els actors hi podran dir la seva i tindrà un desplegament territorial, ha recordat. El conseller calcula que trigaran un any per fer el reglament, els estatuts de l'organisme, i ha apuntat que la seva elaboració serà molt participada.

Summary: El Govern portarà a la fiscalia d'assumptes ambientals les obres del Ministeri a la desembocadura de la Tordera


Protecció Civil ha activat aquest divendres al migdia la prealerta del pla Neucat Pla especial d'emergències per nevades a Catalunya Neucat per la previsió de nevades fins als 600 metres a partir d’aquesta propera nit i fins aquest dissabte al Prepirineu, Catalunya Central i prelitoral de Tarragona. En aquestes zones poden acumular-se fins a 5 centímetres. Al Pirineu la cota de neu començarà als 1.600 metres i baixarà al final del dia al voltant dels 1.400. Es podran acumular més de 30 centímetres per sobre dels 2.000 metres.  D’altra banda, Protecció Civil també ha activat la prealerta del Procicat per la previsió de fortes ventades de component sud a partir d’aquesta tarda a cotes altes del Pirineu i Prepirineu occidental, i a partir d’aquesta nit i fins aquest dissabte al migdia, ventades de component oest en una àmplia franja des de Ponent, la Catalunya central i fins al litoral central i sud.   Així mateix, també hi haurà mala mar que a partir d'aquesta nit i fins aquest dissabte al migdia, afectarà la costa central, entre el Garraf i el Baix Empordà, on les onades poden superar els 2,5 metres d’alçada, amb mar de fons del sud i acompanyades de cops de vent.

Summary: Alerta per nevades fins als 600 metres al Prepirineu, Catalunya Central i prelitoral de Tarragona a partir d’aquesta nit


El sindicat de CCOO ha convocat una vaga per al 29 de setembre a Adif i Renfe per denunciar la manca de personal davant l’envelliment i la reducció de plantilla que han sofert en els últims anys. Segons Manual Nicolás Taguas, secretari general del Sector Ferroviari de CCOO, s’han perdut uns 6.000 llocs de treball des de 2005, ja que aleshores es comptava amb una plantilla de 32.000 treballadors i ara és de 26.000. L’objectiu de la protesta, segons el sindicat, és vetllar pel futur d’ambdues empreses per les condicions que treballen com el deteriorament de les infraestructures i els trens per la falta de manteniment. La vaga començarà a la mitjanit i finalitzarà a les onze de la nit. Taguas ha explicat que la principal motivació de la vaga no és econòmica, però ha declarat que considera “intolerable” la reducció del poder adquisitiu d’un 15% dels empleats públics des del 2010. El secretari general del Sector Ferroviari de CCOO ha afegit a més que cinc anys de congelació salarial és un “sacrifici desproporcionat” per part dels treballadors.

Summary: CCOO convoca una vaga a Adif i Renfe per al 29 de setembre


El Mecanisme Català de Prevenció de la Tortura (MCPT), dirigit pel Síndic de Greuges, Rafael Ribó, demana, en el seu informe del 2015, que es derogui la possibilitat d'ingressar de forma forçosa en un geriàtric un ancià amb demència però que no està incapacitat per un jutge. Segons l'informe, un decret de l'any 2000 permet que familiars o amics de l'avi permetin l'ingrés obligatori sense que l'afectat sigui capaç d'entendre-ho i oposar-s'hi i sense que cap jutge en tingui constància. Aquest decret, segons l'informe, vulnera de ple el Codi Civil català. Ribó i els membres del comitè Eva Labarta, José María Mena i Mar Torrecillas han presentat el sisè informe a la presidenta del Parlament, Carme Forcadell, i després a la premsa. En relació amb els ingressos en centres geriàtrics de persones grans no incapacitades que no poden expressar lliurament la seva voluntat, el Mecanisme ha pogut constatar que és una pràctica habitual d’aquests equipaments acceptar com a “ingrés voluntari” el que efectuen familiars d’aquestes persones. Aquesta pràctica està emparada per l’article 7 del Decret 176/2000, de serveis socials, i està avalada pel Departament de Benestar Social i Família, però contradiu legislació superior, com ara el Codi Civil de Catalunya. Per tant, en demana la derogació o reforma. El Mecanisme recomana que, de manera immediata, es donin instruccions a tots els centres geriàtrics de Catalunya on puguin ser ingressades persones grans  que no poden manifestar lliurement la seva voluntat de la necessitat de notificar aquests ingressos a l’autoritat judicial o fiscal en el termini més breu possible. També considera que és útil l'anomenat Document d'Últimes Voluntats, sempre que estigui plenament validat per un funcionari públic. El mecanisme d'ingrés forçós també s'usa en els psiquiàtrics, però en aquests casos sí que es comuniquen posteriorment a l'autoritat judicial perquè els validi. Protocol d'Istambul d'investigació de maltractaments a detinguts D'altra banda, l'informe d'aquest any també se centra en reivindicar una millor divulgació i aplicació de l'anomenat Protocol d'Istambul, promogut des de l'any 1999 per l'ONU, i que consta de tres manuals per seguir unes pautes en la detecció de possibles maltractaments de detinguts. Segons Ribó, el protocol és molt desconegut per la major part de professionals mèdics i policials i caldria incorporar-lo com a matèria obligatòria en els currículums universitaris d'aquelles professions relacionades i en la formació continuada dels funcionaris afetats. Així, per exemple, el protocol estableix que per norma general, i només excepte en comptades ocasions per raons de seguretat, les visites dels detinguts als serveis mèdics han de ser totalment privades, cosa que ni a Catalunya ni a la resta de l'estat espanyol se sol complir. També es recomana que si qualsevol professional mèdic detecta algun indici de maltractament, abús o tortura o comuniqui i obri un expedient, encara que el propi afectat no ho denunciï. Per això, reclama a la Generalitat que difongui el protocol, així com als col·legis de metges entre els seus afiliats. Una altra mala praxi policial, segons l'informe, és l'aplicació restrictiva de la directiva europea sobre els drets dels detinguts, que ni tant sols la recent reforma de la Llei d'Enjudiciament Criminal ha resolt del tot. Així, mentre la normativa europea determina que els detinguts i els seus lletrats han de tenir accés a "materials i gravacions" que els incriminin, els Mossos d'Esquadra i les policies locals faciliten una informació mínima sobre els motius de la detenció. Els membres del MCPT han fet aquest 2015 un total de 45 visites a centres de privació de llibertat com presons, comissaries, geriàtrics, psiquiàtrics o centres juvenils, davant de les més de 80 de l'any anterior. Això es justifica pel fet que s'han fet visites amb més profunditat, amb més professionals.

Summary: El Mecanisme de Prevenció de la Tortura denuncia l'ingrés en geriàtrics d'avis dements però no incapacitats per un jutge


David Ferrer s'ha proposat batre el rècord Guinness de tocar la bateria sense parar. Un repte que ha engegat aquest dimecres 5 de setembre a la mitjanit amb la voluntat de "reivindicar l'alliberament" dels "presos polítics", tal com ha explicat el director de La Mirona, Quim Marcé, que és on David Farrer s'ha instal·lat per intentar batre el rècord. L'última persona que va aconseguir aquest títol va estar 133 hores consecutives tocant, però David Ferrer s'ha proposat arribar a les 144 hores, ja que coincidiria amb la mitjanit de la Diada de Catalunya. Des de La Mirona volen que la gent vagi a la sala de concerts una vegada arribi de la manifestació de Barcelona "per animar-lo durant les últimes hores" i convertir aquesta fita en "un final de festa" de l'11 de setembre. Tocar durant 144 hores seguides. Aquest és el repte que s'ha fixat David Ferrer, que vol aparèixer a la selecta llista del Guinness World Records. Ha començat aquesta mitjanit i aquest matí ja acumulava més de deu hores. Per a la majoria, tocar durant més de deu hores pot semblar un fita inassolible, però per al repte d'en David aquestes primeres hores són una petita part del seu objectiu final. Per això, manté la concentració en tots i cada un dels temes, per seguir al ritme al límit de les cançons que prèviament ha escollit per tocar. Ho fa amb la mirada atenta al seu instrument, sense distreure's . I entre cançó i cançó, un sol instant per eixugar-se la suor de les mans sense ni deixar anar la baqueta de les mans. La bateria està rodejada de gots de plàstic per beure aigua i tovalloles  de diferents mides, tot a mà per no perdre el compàs en cap moment i poder seguir cap a la seva fita de les 144 hores tocant el seu instrument preferit. Per tal que l'organització dels Guinness World Records validi aquesta fita, s'han hagut de garantir un conjunt de condicions. En primer lloc ha calgut que la sala de concerts de La Mirona estigués oberta"24 hores obertes durant els sis dies" que David Ferrer estarà tocant la bateria, segons les seves previsions. D'aquesta manera, qualsevol persona pot entrar per veure'l tocar en directe i, el més important, es garantirà l'accés a un inspector dels premis en qualsevol  moment per tal que pugui certificar que està tocant la bateria. Per aconseguir aquest rècord, però, l'organització li ha permès petits períodes de descans. Li han deixat escollir entre una aturada de cinc minuts cada hora o de vint minuts cada quatre hores. En David ha optat per aquesta segona opció. En aquests vint minuts pot aprofitar per menjar, anar al lavabo i dormir, però al cap de vint minuts ha de tornar a tocar l'instrument. Més enllà d'això, també hi ha una càmera gravant la bateria i un cronòmetre sense parar mentre en David estigui tocant així com un llibre on la gent que el visiti podrà certificar que l'ha sentit durant l'estona que ha estat a la sala. David Ferrer s'ha proposat aconseguir aquest rècord Guinness després d'haver-ho intentat l'octubre de 2013. Aquell cop, però,  es va quedar a les 83 hores. Ara ha optat per tornar-ho a provar amb una nova fita que comportà pràcticament doblar el temps que va estar-hi el 2013.

Summary: Intenten batre el rècord Guinness d'hores tocant la bateria per reivindicar l'alliberament dels "presos polítics"


ACN Barcelona.-L'escola dels Maristes  de Sants-Les Corts han aparegut aquest dilluns al matí pintades amb missatges contraris a la pederàstia i acusant el  centre  d'encobrir  els abusos sexuals a alumnes per part  de Joaquim Benítez, jutjat des d'aquest  dilluns a l'Audiència de Barcelona per abusar de quatre menors. Poc després les pintades han estat esborrades o tapades. Alguns dels missatges eren: "Ho sabíeu", "Encobridors", "No callarem", "Organització criminal", "Còmplices", "No hi ha perdó".

Summary: Apareixen pintades als Maristes de Sants-Les Corts contra la pederàstia


La CUP de Reus denuncia una “manca d’ètica” en la recent contractació de dos càrrecs de confiança a l’Ajuntament. Els cupaires no qüestionen la legalitat dels contractes i tampoc veuen irregularitat en les seves funcions, però consideren que èticament són reprovables. El grup relaciona directament la contractació d’aquests dos nous assessors de govern al fet que l’actual cap de gabinet d’alcaldia, Marc Just, ha de compaginar el seu càrrec amb el de director de la campanya electoral del PDeCAT, a la qual l'alcalde Carles Pellicer es presenta a la reelecció. A partir d’aquí, la CUP vol que es justifiqui la relació de tasques i hores dels nous assessors. “Quan es tracta de diner públic aquests nomenaments s’han de justificar”, ha dit Marta Llorens, portaveu de la formació. Fonts de l’Ajuntament han respost que eren places vacants que s’havien de cobrir i que tot el procediment s'ha fet legalment. El detonant ha estat l’aprovació, en el ple d’aquest dilluns, de la compatibilitat d’un dels nous assessors -anteriorment era coordinador d’informatius de Canal Reus-, contractat aquest mes de gener, amb una dedicació del 60%, com a nou cap de comunicació de l’Ajuntament de Reus, una funció que havia hagut d’assumir Just -malgrat no estar nomenat com a tal-, des que la plaça va quedar vacant amb la marxa de l’anterior responsable, Josep M. Arias, el setembre del 2017. L’altra persona de confiança que qüestiona la CUP -qui va ser expresidenta de la secció local de CiU- va ser contractada el setembre passat.  “Potser no són tasques irregulars a nivell jurídic, però quan parlem de diner públic aquests nomenaments s’han de justificar, i més quan estem a tres mesos de les eleccions i Pellicer és un dels candidats; denota una gran mancança d’ètica”, ha reiterat Llorens, donant a entendre que s’està finançant la campanya amb diner públic. En aquest sentit, el regidor cupaire Edgar Fernández afirma no comprendre que es contracti més personal de confiança si, d’entrada, la feina “institucional” va a la baixa. “Tota la feina -de Just- que hauria de fer fora de l’horari laboral, potser la fa durant la seva jornada”, ha etzibat. La CUP insisteix en la coincidència de les contractacions a les portes de la campanya electoral, que permetran Just, cap de gabinet d’alcaldia des del juliol del 2015, alliberar-se de les funcions de cap de comunicació. Les noves contractacions són càrrecs eventuals, en una estructura de personal en la qual s’hi afegeixen els assessors de govern -sis són de l’equip de govern i, d'aquests, quatre del PDeCAT. A partir d’aquí, els dubtes de la CUP creixen. “Tot plegat ens desperta altres incògnites de tots aquests assessors, adscrits a alcaldia, ja que les seves funcions tampoc queden clares”, ha conclòs Llorens.

Summary: La CUP de Reus denuncia “manca d’ètica” en la contractació de dos nous càrrecs de confiança del govern


El president del grup de Cs al Parlament, Carlos Carrizosa, ha rebut l'alta hospitalària aquest divendres després que fos ingressat per coronavirus el passat 8 d'abril. Ho ha fet saber ell mateix a Twitter, on ha donat les gràcies a les mostres de suport que ha rebut. "Només tinc paraules d'agraïment cap a tots els professionals que m'han tractat a l'hospital. Junts ens en sortirem!", ha publicat. El dirigent taronja també ha explicat que seguirà confinat a casa les properes setmanes.

Summary: Carrizosa rep l'alta hospitalària per coronavirus i seguirà el confinament a casa


Castelló d'Empúries ha aprovat aquest dilluns al vespre en un ple extraordinari i per unanimitat demanar al Bisbat de Girona que reconsideri la seva decisió i que no rellevi el mossèn del poble Ferran Jarabo. El document, que s'havia consensuat prèviament entre tots els grups municipals, també agraeix la tasca feta per Jarabo i el recolza a "seguir amb les seves funcions actuals". L'alcalde, Salvi Güell, diu que de moment el Bisbat no s'hi ha posat en contacte però que li trametran l'acord. L'acció arriba només un dia després que més de 200 persones es manifestessin davant de la Basílica del municipi per rebutjar el canvi. La institució al·lega que la decisió es deu a motius mèdics però els veïns no s'ho creuen i ho atribueixen al "discurs crític" del mossèn.  El consistori en ple ha volgut donar el seu suport al mossèn del municipi en un ple extraordinari on s'ha debatut una moció per reclamar que no se'l rellevi del seu càrrec i aconseguir que Jarabo continuï fent-se càrrec de la parròquia del municipi. La polèmica es va iniciar quan el Bisbat va anunciar la decisió al·legant que l'accident que va patir el mossèn fa nou mesos li impedia fer la seva tasca parroquial en condicions.  Els veïns, en canvi, creuen que tot plegat es deu a altres motius i, per això, aquest diumenge desenes de persones es van concentrar davant les portes de la Basílica. No és l'única acció que han endegat per aturar la mesura. També han organitzat una recollida de signatures que faran arribar al bisbe de Girona, Francesc Pardo, i avui el ple s'ha fet ressò del malestar ciutadà. Güell assegura que, de moment, el Bisbat no s'hi ha posat en contacte i no saben si té previst reconsiderar la seva decisió però diu que li faran arribar. La moció aprovada remarca que Jarabo ha fet una "important tasca" pastoral. Entre les seves actuacions, destaquen la restauració del campanar principal de la Basílica; la restauració de l'orgue; la dels vitralls originals de les capelles de Sant Cristòfol, de Sant Llorenç i de la Sang o la instal·lació completa de la il·luminació del sostre i les voltes de les capelles de la Sang i dels Dolors. El document també destaca la seva predisposició a obrir les portes de la parròquia per fer-hi actes així com el seu impuls al projecte per construir una capella religiosa a Empuriabrava.  Una "gran tasca al municipi  El document aprovat recorda que el mossèn va arribar a la parròquia al 2012 i que "després d'aquests anys, el seu bon fer i la seva tenacitat han volgut que la gent del poble, creients i no creients, s'acostessin a la Basílica". En aquest sentit, insisteixen que ha fet una gran tasca "des del punt de vista humà, social i patrimonial". La moció conclou demanant al Bisbat que "reconsideri la seva decisió de rellevar-lo, ja sigui temporalment o definitivament".

Summary: Castelló d'Empúries aprova per unanimitat una moció que reclama al Bisbat no rellevar el mossèn


El Claustre de la Universitat Rovira i Virgili (URV) ha aprovat aquest dimecres per 53 vots a favor, 26 en contra i 2 vots en blanc una declaració “per a l’alliberament dels presos polítics i contra la judicialització de la política catalana”. El document demana “la posada en llibertat immediata dels presos polítics”, així com el retorn dels polítics exiliats. La declaració defensa el diàleg a partir del reconeixement de l’autodeterminació contra la judicialització del procés polític. El 23 de novembre del 2017 el Claustre ja va aprovar una iniciativa similar per reclamar l’alliberament dels presos, la retirada de l’article 155 i un referèndum pactat amb l’Estat.  D’altra banda, durant la sessió s’ha informat que la taxa d’ocupació dels graduats de la URV és del 86% al primer any de finalitzar els estudis, tres punts per sota de la mitjana catalana. A més, set de cada deu graduats tenen feina tres mesos després de graduar-se.  Informe de la rectora La rectora, María José Figueras, ha explicat que la URV és la quarta universitat en pes relatiu en el sistema universitari català, tot i que el pes relatiu de la recerca és una mica inferior, especialment a causa de la menor obtenció de finançament competitiu. Pel que fa al personal, l’equip de govern ha explicat que tenen per objectiu l’estabilització i promoció del PAS i el PDI, per la qual cosa s’ha obert l’oferta d’ocupació pública per als dos col·lectius.  Inici de la reforma de l’Estatut de la URV La reforma de l’Estatut de la URV ha estat un dels punts tractats al Claustre, amb l’objectiu de reduir la inseguretat jurídica que pot produir el ritme dels canvis de lleis i normatives que l’afecten. Per això s’ha aprovat el procediment per a la reforma de l’Estatut, que preveu l’elaboració de l’avantprojecte d’Estatut per part d’una ponència de deu persones. Finançament i autonomia universitària En el mateix Claustre s’ha aprovat l’acord de l’Associació Catalana d’Universitats Públiques per reclamar una millora del finançament; més autonomia universitària, que permeti decidir quines places de professorat es poden convocar; la rebaixa de les taxes universitàries acompanyada de beques salari. D’altra banda, la URV també s’ha adherit a la Declaració sobre Emergència Climàtica, que ha redactat la professora de la URV Manola Brunet, presidenta de la Comissió de Climatologia de l’Organització Meteorològica Mundial.

Summary: La URV torna a aprovar una declaració per a l’alliberament dels “presos polítics” i el retorn dels exiliats


La líder de Ciutadans i cap de l’oposició, Lorena Roldán, ha censurat que el govern de Pedro Sánchez “desautoritzés” la Guàrdia Civil després de les polèmiques manifestacions del cos armat en la celebració de la seva patrona. Des de la manifestació constitucionalista del 12-0, Roldan ha carregat també contra els socialistes catalans per haver “sortit al rescat” del president Quim Torra en la moció de censura fallida impulsada pels taronges al Parlament. L’ha secundat la líder de Cs i diputada al Congrés, Inés Arrimadas, que ha fet explícit el seu suport a la Guàrdia Civil (“són els que ens defensen”, ha afirmat) per haver fet un “discurs constitucionalista”. Arrimadas ha lamentat que la celebració de la “festa nacional” es converteixi en un acte “reivindicatiu” a Catalunya.

Summary: Ciutadans retreu a Sánchez que “desautoritzi” la Guàrdia Civil i a Iceta haver “sortit al rescat” de Torra


Més de 500 persones s'han concentrat aquesta tarda davant de la presó del Puig de les Basses, on aquest dimecres han traslladat Dolors Bassa i Carme Forcadell per reclamar la llibertat dels "presos polítics". La marxa s'ha iniciat a les set de la tarda a uns dos quilòmetres del centre penitenciari i els assistents han caminat fins arribar-hi amb proclames a favor del seu alliberament. També han demanat al president del Parlament, Roger Torrent, que "obri la porta" per permetre-ho. A l'acte,  hi ha assistit familiars de Bassa com el seu fill o la seva germana, Montse Bassa, que ha assegurat que seguiran exigint la seva llibertat i ha demanat als presents que no defalleixin perquè "sou la seva força". La concentració també ha comptat amb la presència de diversos representants polítics com la consellera de la presidència, Elsa Artadi, els diputats Anna Caula, Sergi Cebrià, Natàlia Sànchez i membres d'Òmnium Cultural i l'ANC.  Les entitats sobiranistes havien convocat una marxa fins a la presó del Puig de les Basses per reclamar l'alliberament dels "presos polítics" i més de 500 persones han respost a la crida. Pels volts de les set de la tarda, la protesta ha iniciat el camí de més de dos quilòmetres que separen el polígon industrial de Llers del centre penitenciari. Ho han fet cridant proclames a favor de la seva llibertat i la independència, poques hores després que un furgó de la Guàrdia Civil traslladés fins a la presó Dolors Bassa i Carme Forcadell.  A l'arribada, han continuat amb les proclames per reclamar la seva llibertat i han aprofitat per demanar al president del Parlament, Roger Torrent, que també ha intervingut a l'acte, que "obri la porta". També han cridat 'Ni un pas enrere' i han exigit 'independència' i 'República'.  A la protesta, també hi han participat familiars de Dolors Bassa com el seu fill o la seva germana, Montse Bassa, que ha assegurat que continuaran treballant perquè surtin al carrer i ha demanat als presents que no defalleixin perquè "sou la seva força".  La concentració també ha comptat amb la presència de diversos representants polítics com la consellera de la presidència, Elsa Artadi, els diputats Anna Caula, Sergi Cebrià o Natàlia Sànchez i membres de l'ANC i d'Òmnium Cultural.  La representant d'aquesta darrera entitat, Clàudia Pujol, ha demanat al govern de Pedro Sànchez que insti la Fiscalia a retirar les acusacions contra els "presos polítics". "Això sí que seria un autèntic gest polític", ha dit.  'El Cant dels Segadors' ha posat punt i final a l'acte.

Summary: Més de 500 persones es concentren davant de la presó de Figueres per exigir la llibertat dels "presos polítics"


Poc després de les nou del matí, Renfe ha pogut restablir la circulació de trens de la R2 per les dues vies entre les estacions de Vilanova i la Geltrú i Sant Vicenç de Calders, així com també els trens regionals i del corredor del mediterrani, que s'havien hagut d'interrompre i desviar, respectivament, a causa de la caiguda d'arbres a les vies per les fortes pluges. La companyia ha informat que s'aniran recuperant els horaris habituals al llarg del matí. Pel que fa a la interrupció de la circulació de trens de la R3 entre les estacions de Ripoll i Sant Quirze de Besora, a causa d'una incidència al sistema d'electrificació, Renfe ja ha habilitat un servei alternatiu per carretera en aquest tram, mentre que ha informat que en la resta de serveis de la línia, es registren retards de 45 minuts.

Summary: Restablerta la circulació de trens per les dues vies entre Vilanova i Sant Vicenç de Calders


La vicepresidenta del PDeCAT, Míriam Nogueras, ha celebrat aquest divendres l'aprovació del reial decret-llei que modifica la Llei de memòria històrica i que permetrà exhumar les restes de Franco. "Sempre hem estat a favor d'acabar amb el llegat del franquisme, seria absurd que ara hi votéssim en contra", ha expressat Nogueras, que també ha afirmat que el PSOE "després d'haver governat durant 15 anys ara comenci a fer tot allò que nosaltres reclamem". Així, la vicepresidenta del Partit Demòcrata ha mostrat la predisposició dels diputats del PDeCAT al Congrés a votar a favor del decret-llei, malgrat que ha reclamat l'anul·lació dels judicis dels franquisme. D'altra banda, en declaracions als mitjans, la diputada al Congrés ha criticat la decisió del ministre Borrell de recórrer l'obertura de delegacions catalanes a l'estranger: "No entenem que el govern del PSOE, que apel·la al diàleg, en temes polítics torni a posar la justícia pel mig". Nogueras ha visitat aquest divendres la Festa Major de Sants de Barcelona des d'on també s'ha referit a la polèmica pels llaços grocs. La vicepresidenta del PDeCAT ha afirmat que "no és el mateix posar llaços grocs que treure'ls, ni exercir la llibertat d'expressió que intentar reprimir-la". A més, també ha recordat que "qui posa en dubte la convivència a Catalunya són aquells que utilitzen la violència com a arma de repressió".

Summary: El PDeCAT celebra el decret-llei per exhumar les restes de Franco i reclama l'anul·lació dels judicis del franquisme


El judici al caçador de Sant Just Desvern (Baix Llobregat) acusat de matar d'un tret d'escopeta un veí de 53 anys de Santa Maria de Montmagastrell (Urgell) tindrà lloc a l'Audiència de Lleida del 27 de novembre a l'1 de desembre. La fiscalia demana tretze anys de presó per un delicte d'homicidi i sol·licita també una responsabilitat civil de 400.000 euros per indemnitzar la família de la víctima. Concretament a la seva filla de 19 anys amb 250.000 euros i als tres germans de la víctima amb 50.000 euros a cadascun. En tractar-se d'un homicidi, jutjarà el cas un tribunal popular que s'escollirà el divendres 24 de novembre. Els fets van passar el 18 de desembre de 2014, pels volts de dos quarts d'una de la tarda, al vedat de caça de Santa Maria de Montmagastrell, un nucli agregat de Tàrrega. Els dos homes s'haurien discutit quan la víctima es va desplaçar fins a una finca de la seva propietat en veure que hi havia uns caçadors caçant. Anava amb una moto i quan hi va arribar s'hauria encarat amb els caçadors. La discussió va acabar amb el tret mortal.  Poc després, els Mossos van detenir el presumpte autor del tret, que es trobava al lloc. L'acusat, en la seva declaració judicial va dir que havia estat un tret accidental. Va disparar amb una escopeta Benetta del calibre 12, per a la qual tenia llicència. El ministeri públic considera que l'acusat, que tenia 74 anys en el moment dels fets, era conscient dels seus actes i que el tret acabaria amb la vida de la víctima ja que el va disparar al coll a una distància d'entre un i dos metres. La fiscalia també recull en el seu escrit que l'acusat no va trucar als serveis d'emergència immediatament i que tant l'acusat com la víctima es coneixien ja que durant molts anys, el lloc dels fets era zona de conflicte entre propietaris i caçadors. Segons l'escrit del ministeri públic, l'acusat caçava habitualment al vedat de caça de Santa Maria de Montmagastrell on van tenir lloc els fets i que era caçador des de feia uns quaranta anys.

Summary: El judici al caçador acusat de matar d'un tret un veí de Santa Maria de Montmagastrell començarà el 27 de novembre


L'operatiu policial de principis de juliol que va permetre desarticular un clan familiar que exercia un gran control sobre els habitants de la Mina es va saldar amb 28 detinguts, 9 dels quals ja es troben a presó. En les entrades i escorcolls que van realitzar els Mossos d'Esquadra, es van intervenir 39.000 euros en efectiu, 8 vehicles de gamma alta valorats en més de 300.000 euros, 1,5 kg d'or amb un valor de 55.000 euros i més de 15.000 euros en diferents productes electrònics. En un comunicat, la policia també explica que van trobar quatre pistoles semiautomàtiques, un fusell automàtic AK47, 639 bales de diferent calibre, 10 armes de foc simulades i 55 armes blanques prohibides. També es van desmantellar 8 plantacions de marihuana.  En l'operatiu també hi van participar sis tècnics d'Endesa que van detectar frau elèctric en 11 domicilis inspeccionats, tots ells associats al cultiu de marihuana.  Els escorcolls es van fer en diferents domicilis que l'organització tenia a Tordera, Maçanet de la Selva, Terrassa, Palau-solità i Plegamans, Barcelona i Badalona.  Entre els dies 4 i 6 de juliol van passar a disposició judicial 15 dels detinguts, dels quals 9 ja són a presó, entre ells els principals líders. La resta, va quedar en llibertat amb càrrecs a l'espera de ser citats davant el jutge.  Una estructura complexa  La investigació de la policia va determinar que l'estructura jeràrquica de l'organització aprofitava l'estructura familiar existent i que, tot i haver-hi diferents esglaons, no seguia una estructura piramidal típica. En el seu cas, l'organització constituïa un entramat de diferents cèl·lules familiars que es relacionaven entre elles. A partir d'aquesta estructura, eren els graus de violència i la capacitat de generar respecte el que marcava el posicionament dins el grup dividit en cinc nivells.  Al primer nivell hi havia dos patriarques del clan: un com a màxim líder i l'altre com a lloctinent, que conformaven el centre de decisions. A continuació, al segon nivell, hi havia l'òrgan de confiança, format per tres germans d'un dels líders. Eren persones d'edat madura que aconsellaven els líders i que traslladaven les ordres a la resta de membres. El tercer nivell era el braç executor de les ordres. La policia explica que estava format pels més joves del clan i eren un grup sòlid i ferm encarregat de totes les activitats il·lícites que feien servir la violència per aconseguir els seus objectius.  El quart nivell l'integraven familiars que col·laboraven amb tots els anteriors en tasques de suport. Principalment actuaven com a testaferros, amagaven diners i armes de l'organització i participaven en la gestió de les plantacions de marihuana. Les persones que treballaven a l'últim nivell, que no eren familiars, s'encarregaven de tasques menors, com la venda de droga, gestions per aconseguir l'electricitat fraudulentament o donar suport per cometre delictes patrimonials.  Per aconseguir els seus objectius, la policia explica l'organització imposava un clima del terror a la zona, gràcies a la seva àmplia estructura, amb l’actuació grupal per afrontar situacions de crisi i amb la utilització de la violència amb armes de foc. Gràcies a aquest clima, aconseguien imposar una llei del silenci que dificultava qualsevol investigació policial o judicial davant la inexistència de denúncies i cooperació amb la policia. Comissió d'actes il·lícits com a 'modus vivendi' En el temps que va durar la investigació, els mossos van confirmar que l'organització hauria participat en un gran nombre d'actes il·lícits, els quals suposaven el 'modus vivendi' del clan, ja que no se'ls coneixia cap activitat que generés ingressos lícits.  La policia va determinar que les activitats delictives del clan se centraven principalment en tres eixos bàsics: delictes de coaccions de caràcter violent com a mètode per obtenir diners de forma ràpida; contra el patrimoni, com per exemple els robatoris de les càrregues de camions estacionats a les àrees de servei; i contra la salut pública, com la plantació interior de marihuana. De fet, els mossos van constatar que darrerament el clan havia apostat per aquest tipus d'activitat per la seva rendibilitat i les baixes condemnes que comporta penalment. També es van detectar la venda de cocaïna i heroïna al barri de La Mina.  L'ampli ventall d'accions delictives fa pensar als investigadors que el grup podria estar implicar en un delicte de blanqueig de capitals.

Summary: Balanç del clan desarticulat a la Mina: 39.000 euros en efectiu, 8 vehicles de luxe, 1,5 kg d'or i un fusell automàtic


Linyola (Pla d'Urgell) ha inaugurat aquest dissabte la restauració de la portalada de l'església de Santa Maria. La restauració dels elements arquitectònics i escultòrics de la façana del temple ha suposat una inversió de 20.000 euros que s'han finançat amb la col·laboració del Departament de Cultura de la Generalitat i l'Institut d'Estudis Ilerdencs de la Diputació de Lleida. El projecte ha permès evitar la degradació del pòrtic, restaurant els pilars i les pedres de la portalada i aplicant elements de protecció a les figures escultòriques que s'hi conserven. Un cop acabada la reforma, que ha durat tres mesos, el consistori reprendrà els treballs per catalogar el temple com a Bé Nacional d'Interès Cultural. (S'han afegit declaracions de l'alcalde de Linyola, Àlex Mases) Àlex Mases, alcalde de Linyola, ha explicat que aquesta reforma és només l'inici d'una sèrie de treballs que el municipi té previst realitzar a l'església. "En els propers anys preveiem una inversió de 100.000 euros més, els quals serviran per continuar les millores en el temple, amb la restauració de les voltes del sostre, acabar amb els problemes d'humitat, millorar l'enllumenat i la climatització i col·locar plafons informatius al campanar, per tal que els visitants puguin gaudir de la vista privilegiada que tenim de la Plana al Pirineu de Lleida". Amb el pòrtic restaurat, el municipi emprendrà ara els treballs per catalogar el temple com a Bé Nacional d'Interès Cultural, “L'objectiu és posar en relleu el valor de l'església, que és l'element principal del patrimoni de Linyola i del Pla d'Urgell, ja que Santa Maria està considerada com la “catedral” del Pla”, afegeix Mases. L'acte ha comptat amb la presència, entre d'altres, de Pere Canyada, rector de l'església de Linyola; Josep Borrell, director dels Serveis de Cultura de Lleida; la vicepresidenta primera de la Diputació de Lleida, Rosa Maria Perelló; Ramon Solé, tècnic i coordinador dels treballs de  restauració; Àngels Solé, directora del CRBM de la Generalitat; i Àlex Mases, alcalde de Linyola. En la seva intervenció, Rosa Maria Perelló ha elogiat la tasca dura a terme i la bona estesa de les institucions a l'hora d'impulsar-la, una entesa que ha estat present en aquest i en altres projectes conjunts i que ha permès fer "un salt qualitatiu en la preservació i la dinamització del patrimoni arquitectònic i cultural que atresora la vila i les terres de Lleida”. En el cas de l'església de Linyola, Perelló ha dit que s'ha pogut evitar la degradació i l'erosió progressiva de l'edifici i així “recuperar i potenciar el que és l'element principal del patrimoni del poble" i el seu actiu "més identitari", motiu pel qual s'ha mostrat convençuda que la recuperació “anirà acompanyada ben aviat de la catalogació del temple com a Bé d'Interès Cultural".

Summary: Linyola inaugura la restauració de la portalada de l'església de Santa Maria


Dolors Montserrat ha assumit aquest divendres a la tarda la cartera Sanitat, Serveis Socials i Igualtat de mans de la seva predecessora, Fátima Báñez, que ha ocupat aquest ministeri temporalment en substitució d’Alfonso Alonso. Montserrat ha garantit el seu compromís amb les noves atribucions i ha volgut destacar la seva condició de catalana: “Vull ser l’accent català d’aquest govern que treballarà per a tots els espanyols”. Així ho ha manifestat a la seu del ministeri davant un auditori ple de gom a gom acompanyada dels seus pares, de la cúpula del Partit Popular encapçalada per la secretària general i nova ministra de Defensa, María Dolores de Cospedal, i dels vicesecretaris de la formació, Andrea Levy, Pablo Casado i Francisco Martínez Maíllo.  Montserrat ha volgut posar en valor el seu origen català en un moment especialment complicat per a les relacions entre Catalunya i l’estat espanyol i, fins i tot, ha pronunciat unes paraules en català. “Espanya és el meu país i Catalunya la meva terra”, ha dit.

Summary: Dolors Montserrat: “Vull ser l’accent català d’aquest govern que treballarà per a tots els espanyols”


El Partit Demòcrata Català ha reiterat aquest dilluns el seu ‘no’ a la investidura de Mariano Rajoy, que s’ha de votar aquesta setmana al Congrés espanyol. La coordinadora general de la nova formació, Marta Pascal, ha considerat que l’acord assolit entre PP i C’s per que Rajoy sigui investit president és “bàsicament” un pacte contra Catalunya i, n’ha criticat específicament el que veu com un intent de “trencar” el model d’immersió lingüística. A més, Pascal ha ironitzat sobre les possibilitats d’èxit de l’acord entre Rajoy i Rivera, qualificant-lo de “pacte de no investidura”. En clau catalana, Pascal ha tornat a demanar a la CUP que no posi “condicions” al seu vot en la moció de confiança

Summary: Pascal diu que el pacte “de no investidura” de Rajoy i Rivera és “bàsicament” un acord contra Catalunya


Els Mossos d'Esquadra va desarticular a principis d'abril un grup criminal familiar especialitzat en el robatori de bombones de gas freó. Els investigadors van detenir quatre persones –tres homes i una dona- amb edats compreses entre els 20 i els 42 anys com a presumptes autores de fins a 27 robatoris amb força en empreses de l'àrea metropolitana de Barcelona des del setembre del 2017. El gas –molt preuat en el mercat il·lícit- es fa servir per refrigerar neveres, aires condicionats o vehicles, i té un preu aproximat de 7.000 euros la bombona de 60 quilos. Els autors dels robatoris, que es desplaçaven en vehicle, accedien a l'interior de les empreses i sostreien el material. En un dels assalts, els autors van ser sorpresos per un treballador de l'empresa, que va intentar impedir el robatori, i no van dubtar en utilitzar la violència envestint l'empleat en la seva fugida. La investigació es va iniciar el setembre del 2017 quan els investigadors van detectar un total de 27 furts i robatoris en diverses empreses de tota l'àrea Metropolitana de Barcelona. Els lladres, que estaven especialitzats en la sostracció de bombones de gas freó, van cometre els robatoris a empreses ubicades als municipis de l'Ametlla del Vallès, Barberà del Vallès, Barcelona, Cornellà de Llobregat, Sant Boi de Llobregat, Sant Feliu de Llobregat, Molins de Rei, Mollet del Vallès, Montmeló, Parets del Vallès, Polinyà, Sabadell, Sant Andreu de la Barca, Santa Perpetua de Moguda, Terrassa i Viladecans. Gràcies a les tasques d’investigació, els agents van identificar diversos membres d’una mateix família i que actuaven com un grup criminal. Finalment, els dies 4 i 5 d'abril van detenir quatre membres del clan a Barcelona i a Cornellà de Llobregat. Els investigadors van realitzar una entrada i perquisició en un dels domicilis dels detinguts on es van recuperar diversos objectes sostrets. Els detinguts, amb mig centenar d'antecedents i veïns de Cornellà de Llobregat, Sabadell i Palau-solità i Plegamans, van passar a disposició judicial i el jutge instructor va decretar la seva llibertat amb càrrecs. La investigació continua oberta i no es descarten més detencions.

Summary: Desarticulat un clan familiar que robava bombones de gas freó en empreses de l'àrea metropolitana


El secretari general de Cs al Congrés, Miguel Gutiérrez, ha exigit al president espanyol, Pedro Sánchez, que convoqui eleccions a Espanya després que a Andalusia s'hagi obert un "nou espai de centre reformista". En declaracions als mitjans des de Madrid, aquest dissabte al matí, Gutiérrez també ha assegurat que no hi haurà cap "tripartit" amb PP i Vox a la Junta andalusa, i que només es buscarà pactar amb els populars. Tot i això, el candidat de Cs a aquesta comunitat autònoma, Juan Marín, ha assegurat en una entrevista a l''Abc' que "no hi ha línies vermelles per negociar amb Vox ni amb ningú".

Summary: Cs exigeix eleccions a Sánchez després que a Andalusia s'hagi obert un "nou espai de centre reformista"


Les propostes de mobilitat a Balaguer s'han posat damunt la taula en la campanya de les eleccions municipals del 26-M. Com aprofitar la línia de la Pobla per connectar la ciutat i que deixi de ser una barrera arquitectònica és un dels temes de debat. Després que es descartés tant el soterrament com la desviació de les vies pel seu cost elevat, l'opció de convertir el tren en un tren-tramvia és la que guanya més adeptes. Tot i això, ERC, que ha dirigit el govern aquests quatre últims anys, i el candidat de Junts per Balaguer, que el va liderar la legislatura passada, difereixen sobre com fer-ho. Per altra banda, la iniciativa ciutadana 'Pas a pas' proposa convertir la plaça Mercadal en zona per a vianants en benefici de la mobilitat sostenible i el comerç. Alguns però, dubten de la repercussió que pugui tenir la mesura en els comerços i temen que falti aparcament i que els barris de dalt puguin quedar aïllats.  Pel que fa a la línia de la Pobla al seu pas per Balaguer, un cop descartada l'opció del soterrament a causa del seu cost elevat d'uns 80 milions d'euros i també de la desviació del tren que defensava el PSC d'uns 20 milions d'euros, l'opció de convertir el tren en un tren-tramvia al seu pas per la ciutat és la que més satisfà la majoria. Això sí, mentre que el candidat de Junts per Balaguer, Josep Maria Roigé, considera que la seva opció inicial, que contemplava posar les vies al mateix nivell que la carretera, era la solució més ràpida, el candidat d'ERC i actual alcalde, Jordi Ignasi Vidal, considera que, a més, cal moure l'andana perquè els carrers ja existents puguin transcorre a banda i banda de les vies de manera natural.  Junts per Balaguer critica que el nou projecte ha "aturat" la solució mentre que per ERC la nova proposta "millora" l'opció inicial. "Creiem que és millor retardar una mica l'obra i que es faci bé, en comptes d'anar amb presses per fer-la i que lamentem que no hem trobat la solució bona", opina Vidal. Pel que fa a l'opció de la desviació, Vidal considera que les estacions han d'estar a prop de la gent. "Allunyar l'estació de Balaguer desviant les vies no és bona opció", assegura, i posa com a exemple l'estació del TGV de Tarragona. L'objectiu de fer una 'tramviarització' de les vies és connectar Balaguer amb la zona d'Impacsa (darrere les vies) i millorar així l'accessibilitat a l'altra banda de la ciutat, on hi ha un hospital sociosanitari, un poliesportiu, el tanatori i una llar d'infants, entre d'altres equipaments. Actualment, explica Vidal, només s'hi pot accedir en cotxe pel carrer Urgell, que es converteix en "un coll d'ampolla", i a peu "donant molta volta". És per això, que, amb el projecte de tren-tramvia, es pretén accedir-hi fàcilment tant a peu com en cotxe a través de fins a cinc connexions i amb les vies a peu pla. Concretament pel carrer Urgell, a prop del carrer Cadí, al carrer Sant Crist, el passeig de l'Estació i pel carrer Tarragona. Vidal (ERC) considera que en el primer projecte no es tenia en compte respectar els carrers ja existents per poder fer la continuïtat cap a l'altra banda. Així, considera indispensable moure l'andana, mantenint l'edifici de l'estació, perquè, per exemple, el passeig de l'Estació pugui tenir continuïtat. El projecte inicial liderat per Roigé contemplava un pressupost de cinc milions d'euros, amb l'anivellament de la via a l'altura del carrer i sense moure l'andana. Vidal reconeix que amb la modificació del projecte, el pressupost podria pujar a uns set milions d'euros però confia que el departament del Territori ho acceptarà.  "Pretenem que el que es va fer amb el riu, amb la creació de ponts, es faci amb el tren i que les vies no siguin una barrera física i mental", diu Vidal. Amb tot, reconeix que cal encarregar encara el projecte definitiu però espera que a finals d'aquest any o començaments del 2020 pugui estar i llavors pressionar a la Generalitat perquè l'obra es contempli en el primer pressupost. Roigé no ho veu així i lamenta que per culpa de l'actual equip de govern, la ciutat hagi "perdut el tren". L'obra estava pactada des de l'abril de 2015 i el conveni deia que s'havia de fer el 2018 amb pressupost ja contemplat per Infraestructures, explica Roigé. "És una obra necessària i imprescindible per a Balaguer i hem perdut quatre anys discutint petites coses i no s'ha dut a terme", lamenta. Per Roigé, la nova ubicació de l'andana és un tema "menor" que farà que en la primera fase no s'acabin fent les cinc connexions "imprescindibles" que haurien fet que Balaguer ja estigués connectada per cinc punts. Roigé apostava per fer en una primera fase la 'tramvialització' del tren amb semàfors per dins la ciutat, com passa a Barcelona, per donar "resposta ràpida" a Balaguer i pogués créixer, i en futures fases introduir-hi altres millores, com l'adequació dels espais intermitjos.  Afegir al projecte el moviment de l'andana, Roigé creu que ERC ho ha fet per dir "el projecte és nostre", quan aquest canvi l'únic que ha fet retardar l'obra i incrementar-ne els costos. "El que s'ha fet és perdre temps i el pressupost de cinc milions que ja estava aprovat i que ara s'haurà de recuperar", lamenta. "S'havia de fer com al canal Algerri-Balaguer, que s'ha anat fent en fases i ja es pot regar, opina. L'alcaldable de Junts per Balaguer critica que "ara només hi ha un plànol, encara no s'ha fet el projecte" i que qualsevol modificació al projecte fa perillar les cinc connexions perquè "potser amb els mateixos cinc milions ara es podrà fer menys obra". "Cal veure exactament què contempla aquesta nova modificació" però la Generalitat no ha començat el projecte perquè l'Ajuntament no ha fet encara la tramitació urbanística que havia de fer, critica Roigé. A més, considera que "no és fàcil" que la Generalitat augmenti el pressupost i dubta que s'iniciï l'obra abans del 2021. "No estem en condicions de posposar obres importants que marquen el projecte de Balaguer", lamenta. Convertir la plaça Mercadal en zona per a vianants La iniciativa ciutadana 'Pas a pas' proposa convertir la plaça Mercadal en zona per a vianants, almenys els caps de setmana. Vidal (ERC) explica que, com a plaça per a vianants ja estava pensada a finals dels anys 90 quan es va rehabilitar, però que aquesta rehabilitació anava acompanyada d'un pàrquing soterrat que finalment no es va fer. Aquest és un dels motius pels quals considera "complicat" vianalitzar la plaça de manera permanent. "Calen llocs d'aparcament al centre i la plaça és punt de connexió de dos barris amb la resta de la ciutat que en prohibir el pas als cotxes, els deixaríem aïllats", destaca. És per això que considera que caldria estudiar la manera de com restringir i regular els aparcaments ja que "no podem promocionar el comerç i que els dels pobles del costat hi vinguin a comprar però que tinguin dificultats per aparcar", afegeix. Pel que fa als comerciants, alguns hi estan en contra però d'altres no ho veuen malament. La Cristina Bonet, propietària de la Merceria Bonet, considera que podria ser positiu perquè per les dimensions de Balaguer "no cal agafar el cotxe per tot". Això sí, afegeix, "cal fer pedagogia" per fer-ho entendre a la gent i proposa fer activitats culturals a la plaça per atraure els compradors.  El portaveu de la iniciativa Pas a Pas Balaguer, Josep Blanch, defensa que el comerç de proximitat "es fa a peu". A més, destaca que hi ha informes de la OCDE que demostren que les ciutats que han convertit zones comercials on podien accedir vehicles en zones per a vianants han augmentat les vendes.  Per Roigé (Junts per Balaguer), en canvi, no es tracta només de la vianalització de la plaça, sinó de recuperar el Centre Històric. "Pot ser part de la solució, però cal una solució global per donar vida al centre històric", argumenta, com ara aconseguir ajudes per reformar habitatges i que els veïns hi visquin o que els comerciants omplin els locals buits. "Ara que hi ha una disponibilitat econòmica 'normal' hem de mirar què fer perquè el Centre Històric surti de l'UCI i se'n vagi cap a casa", opina, i aposta pel centre històric com una oportunitat per l'habitatge social o per a joves. "En quatre anys no s'ha fet res i, si no es fa res, el centre històric es degrada i pot comportar que de la UCI passi al cementiri", alerta.

Summary: Balaguer debat com aprofitar la línia de la Pobla per connectar la ciutat i acabar amb la barrera arquitectònica de les vies


El líder del PSOE, Pedro Sánchez; el president de Cs, Albert Rivera, i el líder de Podem, Pablo Iglesias, han cancel·lat la seva participació a la XXXIV reunió del Cercle d'Economia a Sitges, que se celebrarà del 31 de maig al 2 de juny. Sánchez havia d'intervenir en una sessió aquest dijous mentre que la participació d'Iglesias i Rivera estava prevista per divendres 1 de juny. El programa difós pel Cercle d'Economia aquest dimecres no preveu l'assistència de cap dels tres. Finalment, tampoc hi participarà el ministre d'Economia, Román Escolano, que havia d'assistir-hi aquest dijous a la tarda. Les dues primeres jornades de la reunió organitzada a Sitges coincideixen amb el debat al Congrés dels Diputats de la moció de censura presentada pel PSOE contra el president del govern espanyol, Mariano Rajoy. En canvi, el Cercle d'Economia manté per ara la ponència de Rajoy prevista el dissabte 2 de juny al migdia.  Sota el lema 'Temps disruptius, nous lideratges', el Cercle abordarà temes relacionats amb la tecnologia, el capitalisme, la política i la geografia, "que actuen com a forces naturals disruptives". El president de la Generalitat, Quim Torra serà l'encarregat de donar el tret de sortida a les Jornades en la sessió inaugural prevista a les 16.00 hores del dijous 31 de maig, acompanyat del president del Cercle d'Economia, Juan José Brugera.

Summary: Sánchez, Iglesias i Rivera cancel·len la seva participació a la XXXIV reunió del Cercle d'Economia a Sitges